Ottolenghi-resepte vir 'n geurige somer
Niemand maak groente geuriger, mooier of moderner gaar as die beroemde Israeli-sjef YOTAM OTTOLENGHI nie, en sy beeldskone kookboeke word deur huiskokke oor die wêreld heen begeer. Hier is drie resepte uit sy nuwe boek, Flavours, om jou somer-repertoire in 'n nuwe rat te skop.
Gevulde eiervrug in kerrie en klapperdhal
Twee bestanddele – suurlemoen en melk – is al wat jy nodig het om paneer by die huis te maak. Dis 'n eksperiment wat die moeite werd is om te probeer (dit voel bepaald soos 'n chemie-eksperiment), vir 'n gevoel van prestasie én vir die ongeëwenaarde varsheid. Daar is baie resepte hiervoor aanlyn. As jy jou paneer klaar koop – en dis die lekkerste vulsel vir die geroosterde eiervrugte in dié resep, want dit slurp die klappersous op – koop by voorkeur 'n sagte een met 'n tekstuur soos saamgeperste ricotta. Die harder, rubberagtige weergawe is meer geskik vir byvoorbeeld vegetariese tikka-sosaties, maar dit sal werk as dit al is wat jy het. Vir 'n veganistiese opsie, gebruik ferm tofu. Probeer ook 'n mango-piekel in die hande kry.
Jy kan die eiervrug en die lensiesous 'n dag vooruit maak. Eintlik kan jy die hele dis die vorige dag maak tot net voordat dit oond toe gaan. Bêre dit in die yskas en laat dit tot kamertemperatuur kom voordat jy dit verhit...